《十月三十日晴暖而梅意殊冷也》
宋代·舒岳祥

良月今日尽，始见小春天。
明日为子正，阳复於此焉。
墙阴委宿莽，已觉青娟娟。
坏壁出冻蝇，亦解飞翾翾。
向来可憎物，今者更堪怜。
梅梢太瘦生，此意正渺绵。
窥园频挟策，粒吐红豆鲜。
正须待一雪，我岂资暄妍。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。